Ме век думайта…
    Ме – Йирваса Ȍльӧш! И тайӧн ставсӧ шуӧма. Дерт, быдӧнлӧн аслас ӧпрат. И менам сідз жӧ. Менам рӧдвужӧ петлӧма Йирваысь. Ме дас коймӧд коленаса морт. Шуны кӧ, Удораыс и, збыльвылӧ, эзысь куд, кытысь уна енбиа морт петліс. Мукӧддырйиыс весиг меным яндзим овлӧ, быттьӧ ола кыдзкӧ мӧднога… Но, векджык помнита, кыдзи пӧль-пӧч да ай-мам сяммӧдісны шӧр олан туй корсьны. Э-э-э! Тайӧ абу прӧста гӧгӧрвоны!
    Медводз асьтӧ гӧгӧрво – со, кӧні олансямыс!  Ȍтчыд, коркӧ вӧралігӧн батькӧд, ме керышті пожӧм да вайи, медым сійӧн тупкыны гуалӧм чери бок. А батьӧ меным шуис: «Пиукӧ, тэ керыштін ловъя быдтас. Да-да! Сійӧ татшӧм жӧ, кутшӧм и тэ. Мыйысь? Да быд быдмӧг вӧрын имеитӧ вежӧр, кыдз и ми, йӧз. Тадзи оз позь вӧчны. Вай жӧ киссьӧм лыс да чальяс чукӧрт!»
    Дерт, меным на сэки вӧлі дас кык арӧс и эг на гӧгӧрво татшӧм мывкыд торсӧ.
    А ӧні тадзи шуа ассяньӧ рочӧн: «Мы живём в мире духовной Вселенной, мыслящей, а не  материальной. И неземной разум тому подтверждение… Вокруг нас живой разумный мир!»
    Тайӧ философия пыр шуӧмас эм зэв ыджыд гӧгӧрвоӧм, кодӧс ӧніяӧдз старайтча гӧгӧрвоны.
    Ме век думайта, кыдзи ачымӧс не уськӧдны… А ӧд зэв уна эм ног, шуны кӧ веськыда. Сӧмын вежӧр-сям мортӧс водзӧ нуӧдӧ да сетӧ бур вӧчан вын.
    Ме век думайта, а мый ме вӧчи, кутшӧм вӧчӧмторъяс? Да, дорйи ас Рӧдина, радейта сійӧс, кыдз мамӧс радейті! Да, лёксӧ эг вӧчлы некодлы; да, ныр эг кыпӧдлы мукӧд водзын; да, гижаси сьӧлӧмсянь ас кужансямӧн кылӧмӧн; да старайтчи честнӧя овны, эг ылӧдчы; да кутшӧма верми донъялі Коми му сьӧлӧмсянь, и меным абу яндзим, а, нӧшта, некор эг увтыртчыв некод водзын да эг норасьлы, прӧста вӧлі веськыда шуысь мортӧн.
     Ме век думайта, кутшӧм пай пуктылі йӧз вӧсна? Сійӧ мед йӧзыс шуасны! Эм ыджыд лӧсьыдлун – йӧзлӧн памятник, кодлӧн нимыс – паметь! Мед сӧмын паметьыс и кольӧ водзӧвылӧ, дженьыд али кузь, ог тӧд – но сійӧ меддона!
     Ме век думайта, мыйысь йӧзыс абу ӧткодьӧсь восьсӧн да авйӧн? Гашкӧ, бурӧ эскӧмсӧ воштӧмны али мый? Чайта, мортлӧн ӧбичаыс сэтшӧм, ӧд эм Ен, а эм Дявӧл…
    Ме век думайта, кутшӧм шӧр олан туй кутны? Ȍтикӧ, вочаавны вежӧр серти – медводз колӧ гӧгӧрвоны, коді тэ, а мӧдкӧ – медым асьтӧ не ылӧдны, а сідзкӧ и мукӧдӧс, докажит коді тэ!
     Ме век думайта, мыйысь йӧз костын частӧджык абу пыдди пуктӧм, а веськӧдлӧ веськодьлун либӧ лӧглун?
     Ме помнита ӧніяӧдз вӧвлӧмтор, кор челядьдырйи на мамӧ менӧ швачӧдліс ньӧрйӧн, мыйысь ме уличаын эг виддзаась меным тӧдтӧм версьтӧй мужичӧйкӧд, да шуліс: «… Тэ эн сӧмын асьтӧ, но и ай-мамтӧ да ассьыд рӧд яндзимӧ пыртӧдін…»
     Ме помнита и мӧдтор, кор кык том зон музитісны кутшӧмкӧ мужичӧйӧс и бур, мый ме сэні веськалі да дорйи мортсӧ.
    А кыдзи гӧгӧрвоны, кор автобусын нӧбасьысь нывбабалы ньӧти том войтыр эз вӧзйы ассьыс пукалан места? Ȍд юр яндзим!
    Ȍтчыд, рытъя кадӧ, улича вылын ме казялі, мый куйлӧ морт, но ме водзвылын мунысьяс некоді весиг эз сувтлыны, «шер-пер» эз вӧчны! А сэсся, кор видзӧдлі пульс, казялі, мый куйлысьлӧн абу бур дзоньвидзаыс. Бӧртиджык «Скорӧй помощь» нуӧдіс больничаӧ тайӧ мортсӧ. 
     Нӧштаысь на вӧлі сэтшӧм вӧвлӧмтор, кор вит зонка, дас кык – дас вита арӧсӧн, вӧтлысьыны бедьясӧн пон бӧрся. Коньӧр пон няргис ас нога  да кыдз вермис дзувъяліс гаражъяс сайын.
     Дерт, ме дугӧді тайӧ тешитчӧм да сёрниті челядькӧд, мый тадз оз позь вӧчны. Но, ӧд татшӧм торйыс абу гежӧд.
     Ме век думайта, мыйысь ӧнія сикт-грездса олысьяс надзӧникӧн кутісны вунӧдны ас ордлӧн историянысӧ?
     Думыштчыны кӧ, кольӧм нэмын на ай-мамсянь ныв-пилы вужӧдіны ордпу история гижӧдӧн либӧ висьталӧм ногӧн, а ӧні зэв гежӧда позяс казявны сиктса олысьяс костын татшӧм тӧдӧм. Дерт, школаын оз велӧдны та йылысь, а жаль… Шуам, менам Вурдов рӧдыс артмылӧма 1586 воын Слӧбӧда сиктын (Удора район). Рӧд пуктысьӧн вӧлӧма Емваысь воӧм крестьянин Онтонко Симанов (Антон Семёнович). Водзвыв кӧсъя тӧдчӧдны ассьым воча вокӧс Владислав Алексеевичӧс, коді корсис ордпулысь сьӧмӧссӧ Коми Республикаса национальнӧй архивысь писцевӧй книгаяс серти. Водзнас, ай-мамсянь ме нин тӧдлі сизим кӧлена, а вӧлӧмкӧ да нӧшта на квайт содтӧд вӧлӧма. Со и артмӧ, мый ме дас коймӧд кӧленаысь петлӧм коми морт.
    Ме частӧ выступайта версьтӧй да челядь водзын Удоралӧн история йылысь да, кор юася ордпу йылысь, унджык йӧзыс оз тӧдны ас вужлысь историяныссӧ. Зэв ӧбиднӧ! Тадзи и дзикӧдз вунӧдны позяс коді Тэ ас чужанінын?
     Коркӧ на и дедӧ, и батьӧ такӧдлісны меным: «Пиӧ, ордпу кӧ ассьыд вунӧдан, тэ джынъя морт!» А ӧд сідзи и эм, збыльвылӧ кӧ!
Дерт, ме гордитча ас пӧль-пӧчӧн, сыысь и чассьӧа, мый абу «джынъя».
     Ме век думайта, мыйысь унаӧн библиаса тшӧктӧм серти оланногнысӧ оз кутны?
     А ӧд коркӧ на «Моральный Кодекс строителя коммунизма» вӧлі дасьтӧма дас библияса тшӧктӧм вылын. Мый, мый, а тайӧ вӧлі Сӧветскӧй Союз дырйи. И дас вит союзнӧй республика оліны ӧтувъӧн да и сы кадӧ, кыдз помнита, школаын велӧдчигӧн быдӧн тӧдіс кыдз «Отче наш».
     Гӧгӧрва, мый сійӧ эпохаыс колис историяын, но ӧд странаыс ӧтик и Россияыс ӧтик. Таысь оз ков яндысьны, а векджык колӧ помнитны бур кывйӧн.
     Коркӧ кӧкъямыс класса Ыджыдъягса школаын история велӧдысь Иван Николаевич Митин шуліс миянлы: «Историю нашей страны надо от сердца любить, как маму родную любите!» Татшӧм жӧ гӧгӧрвоана донъяліс и сэні жӧ коми кыв да коми литература велӧдысь Александр Яковлевич Селиванов со кутшӧм кывъясӧн: «Коми кыв-литература – сійӧ тіян мамныд. Ȍтлаын – тіян чужан поз, кодӧс видзны да дорйыны колӧ, сэки и тіянӧс донъявны да помнитны пондасны…»
     Да, эськӧ уна ва визувтіс сы пӧрасянь, а бура помнита татшӧм кывъяссӧ. Мӧднога – некыдзи!
    Ми – православнӧй христианинъяс, а сідзкӧ миянӧс некутшӧм лёк вын оз вермы венны да дзугны, ӧд эскӧм кузя и кутчысям!
     Ме век думайта, ӧд кутшӧм миян сӧстӧм да мича, озыр да шань войвывса вӧр-ваыс!
     Буракӧ, государство сетӧ быд заптысьлы позянлун: ӧтикӧ, вӧр пӧрӧдны, а мӧдкӧ – та серти оз лыддьыны сэтчӧс олысьяслысь видзӧдлас.
     Татшӧм помка серти, зэв уналаын пармаыс  и гӧльмӧ, и вежсьӧ. Торкалӧмыс зэв ыджыд, веськыда кӧ шуны. Шуам, миян Удора районын болгарса заптысьяс «куштісны» вӧрсӧ сизимдас гӧгӧр прӧчент мыдта. Ȍнія экология кузя позяс шуны, мый флора да фауна торкӧм бӧрти артмисны ковтӧм вежсьӧмъяс и му выв серпасын, и мусинын, а сідзжӧ бура уна вӧрса ю, шоръяс да ключъяс косьмисны, сыысь и Мозын юыс воргасӧ вежис да ляпкаліс. И мыйыськӧ Республикаса правительство та йылысь водзвыв да и ӧніяӧдз оз тӧждысь. А кор ыджыд чина йӧзлы весьшӧрӧ, сідзкӧ и мукӧдлы немтор оз ков.
       Ме думысь, коми морт вӧр-ватӧг кулӧ. Кыдзи не казьтывны ассьым батьӧс, коді квайт арӧссянь менӧ босьтліс вӧравны да медводз велӧдіс, мый «вӧр-ваыс ловъя, и сыкӧд колӧ сёрнитны кыдз морткӧд, и  радейтны кыдз мортӧс, и видзны да донъявны кыдз мортӧс, и аттьӧавны кыдз ёртӧс…, а медым прӧмыс шедӧдны, корны благӧслӧвенньӧ!»
    Миян Йирва ю бердын, а сійӧ Мозын юлӧн вож, эм кыйсян керка. Быд во и тулысын, и арын, ме сэні колльӧда кад, абу сӧмын чери да пӧтка кыйсьӧм пондась, а сэні ме ачымӧс ловзьӧда да сӧстӧммӧда.    Кор локта сэтчӧ пыжӧн, медводз сывъяся гӧгӧринса пуяскӧд, сэсся сёрнита найӧкӧд да дыркодь пукышта керка дорын. Ак! Кутшӧм лышкыд да кыпыд лов пытшкын, быттьӧ «райын»! Но, кор нин пӧттӧдз сынӧдсӧ апайта да вӧрса дуксӧ, сӧмын сэки пес запта да пуся. Вӧрса оланін водзын сулалӧны ас ки помысь вӧчӧм пу скульптураяс, видзысьяс. Быд вӧчӧмтор – аслыспӧлӧс серпас, ордпу тӧдчӧдӧ. Весиг матігӧгӧрын олысь ош, кодкӧд ми ёртасям, некор пакӧсьт оз вӧчлы, а керка гӧгӧртӧм бӧрын гыжяъсӧн сӧмын пасъяс матысса коз пуӧ ассьыс кырымпас». Быд асывводзын сьӧлаяс чипсӧны оланін дорын, а кор бипур дорын нокся – визяорда векджык петкӧдчылӧ, гӧснич месянь виччысьӧ, зэв нин сылы нимкодь, кор мыр вылӧ ме кос нянь торъяс сылы тэчала. А нӧшта на, неылын овмӧдчис сюзь, коді быд вой биа ӧшиня керка дорӧ пуксьӧ козъяинӧ да войбыд буалӧ, оз сет узьны спӧкӧя. Керка вевт улын быд тулыс позъясьӧны сырчикъяс, а улыс пельӧсын гузейяс.  Чайта, та серти меным зэв гажа колльӧдны кадсӧ. Весиг мудер руч гусьӧн волывлӧ чери пытшкӧсӧн чӧсмасьны…
    Ӧтчыд, скамья вылын пукалігӧн шонді водзын ме ныровтчи, а кор синъяс шаргӧді, куим воськов ыллаын вӧлӧмкӧ да йӧра сулалӧ,  видзӧдӧ ме вылӧ. Дерт, шӧйӧвоши, а сійӧ нэсйис да лайкӧдіс вӧр пытшкӧ. Дивӧ да и сӧмын!
    Коркӧ зэв ёна гымалі да чардбияс сявкӧдіны енэжын. Ме пукалі бипур дорын да виччыси, кор чайникыс пузяс. И колӧ жӧ, гымньӧв лыйис дорся пуӧ, коді тшынасьны пондіс. Видзӧда, а яръюгыд шар мелань гӧглялӧ. Ӧд кок улӧдз воис да сэсся му пытшкӧ пырис. Повзьылі! Чӧвті пернапас да пыри керкаӧ. Лыдди «Отче наш», а сэсся кор зэрмис, петалі чайникла да пузьӧді пач вылын. Асы, быдторйыс овлӧ! 
    Думайта, коми мортлӧн философияыс аслыспӧлӧс. Ӧд, вӧр-ва да коми морт йитчӧмны важысяиьна ӧти юкӧнӧ. Босьтны кӧ любӧй рӧдпас, позяс казявны кутшӧмкӧ быдмӧглысь либӧ звер-пӧткалысь панас. Мыйысь и артмӧма коми этнос вӧр-ва пытшкын. Шуам, ӧніяӧдз сиктса войтыр видзӧны важся традицияяс да обрядъяс: гӧра-кӧдза водзвылын муӧ тшап мыдта кӧйдыс муалӧны да ваӧн резыштӧны, а сэсся корӧны бур урожай; турун дзоридзысь кыӧм юркытш шайт вылӧ ӧшӧдӧны; чери кыйсьӧм дырйи сӧчӧн торъяс либӧ жытей нянь ва вылӧ тэчалӧны; вӧравны петӧм водзын сила либӧ мыр вылӧ сідзжӧ кутшӧмкӧ сӫйӧд кольӧны да сідз водзӧ.
    Удораын мозынсаяслӧн кыйсян уджъяс абу томанаӧсь, медым быд ветлысь-мунысь вермис шойччыны, шонтысьны да кынӧм пӧткӧдны.
     Ме век думайта, мыйысь Коми  Республикаын быд во коми йӧзыс чинӧ лыд серти?
     Эськӧ позяс тайӧ проблема йылысь  шуны ӧти вӧзйӧмӧн - «социально-экономическая неустроенность,    безработица и отсутствие перспектив…»
      Веськыда кӧ шуны, ситуацияыс сикт-грездъясын татшӧм и эм. Шуам, Удораын том войтырлӧн лыд чинӧм - сизимдас прӧцент гӧгӧр. Шӧр школа помалӧм бӧрын унджыкыс старайтчӧны мунны каръясӧ, медым водзӧ велӧдчыны, а сэсся кольччыны овны да уджавны. Та серти и ай-мамыс оз мунны паныд ныв-пилы. Сыысь и артмӧ, мый деревняын сӧмын олӧны водзнас вужъяссьӧм арлыда олысьяс.
    Колӧ пасйыны, мый збыльвылӧ кӧ, коми региональнӧй Правительство дасьтӧма видз–му овмӧс  кузя сӧвмӧдан Программа, но бӧртасыс оз тӧдчы – кыдз вӧлі вояс сайын, сідз и ӧніяӧдз коли вежсьӧмъястӧг.
    Во дас сайын на ме ачым гижлі вӧзйӧмъяс, кыдзи видзны да сӧвмӧдны коми деревня и Коми Республикаӧн веськӧдлысьлы, и Госсӧветӧ, а нӧшта таво мӧдысь шыӧдчылі бараысь да Россияса  Правительствоӧ. Воӧм вочакыв кузя позьӧ шуны, мый ыджыд чинаяс босьтӧмны тайӧ проблема бӧрся видзӧдӧм. Ассьяньӧ шуа, мый менам, дерт, ыджыд надея абу. Но, видзӧдлам водзвылӧ.
     Коркӧ пӧль-пӧч шулӧмны: «Кутшӧм пай пуктін, сэтшӧм и олӧм корсин».
    А ӧд и чус правда, став бурыс ас пытшкын.
Алексей Вурдов,

